《答逢原》
宋代·吕惠卿

晨出趋长司，跪坐与之言。偶然脱龃龉，相送颜色温。

归舍未休脱，簿书随满门。相仍宾客过，攲午仅朝餐。

平生性懒惰，应接非吾真。况乃重戕贼，良气能几存。

就夜甫得息，阅我几上文。开卷未及读，睡思已昏昏。

自知小人归，昭昭复何云。每于清夜梦，多见夫子魂。

侧耳听高议，如饮黄金樽。觉来不得往，欲飞无羽翰。

昨日得子诗，我心子先论。怪我诗苦迟，友道宜所敦。

岂不旦夕思，实苦案牍烦。岂无同官贤，未免走与奔。

相见鞅掌间，有言无暇陈。嗟嗟兹世士，无食同所患。

念我力难任，闻子谋更艰。久知为之天，安能怨窭贫。

吾闻君子仕，行义而已焉。亦将达吾义，岂遂为利牵。

东海有沧溟，西极有昆崙。古来到者谁，不过数子尊。

子已具车航，吾亦为楫轮。欲一从子游，不知何时然。

作者简介：（1032—1112）宋泉州晋江人，字吉甫。仁宗嘉祐二年进士。与王安石论经义多合，遂定交。神宗熙宁初，累迁集贤校理，判司农寺，参与制订新法。进知制诰，判国子监，与王同修《三经新义》。又知谏院，为翰林学士。熙宁七年，任参知政事，坚行新法。后与王安石交恶，出知陈州、延州、太原府。哲宗绍圣中，历知延安府，筑米脂诸寨以备西夏侵扰。徽宗时，因事安置宣州，移庐州。有《庄子解》及文集。